SKRIFTLIG FORESPØRGSEL E-3020/01

af María Sornosa Martínez (PSE) til Kommissionen

(29. oktober 2001)

Om: Behov for et forbud mod anvendelsen af sølvjodid som middel mod haglvejr

Den nuværende praksis med at sprede sølvjodid for at undgå haglbyger (ved spredning fra små fly eller ved opsendelse af raketter i atmosfæren) har vist sig at have alvorlige konsekvenser for miljøet i Spanien. Det medfører store skader i León, Soria, Valencia og andre spanske provinser og regioner. På trods heraf modtager denne praksis offentlig støtte fra landbrugsministeriet.

I sit svar på forespørgslerne E-3764/00 og E-4006/00(1) om anvendelsen af sølvjodid mod hagl, meddelte Kommissionen,

- at sølvjodid ikke er registreret som prioriteret stof i EUs fortegnelse over kemiske stoffer,

- at omtalte stof ikke har relevans i forbindelse med direktiv 91/414/CEE(2), da det ikke defineres som et plantebeskyttelsesmiddel, og

- at de spanske myndigheder ikke havde oplyst Kommissionen om den bevilgede støtte til anvendelsen af sølvjodid.

Anvendelsen af sølvjodid mod hagl har konsekvenser i Spanien (sundhedsskadeligt for mennesker, forurening af vandressourcerne, manglende nedbør, indvirkning på afgrøderne osv.) Der foretages i øjeblikket en revision af hvidbogen om kemiske stoffer, og denne nye udgave vil udgøre grundlaget for kommende fællesskabsstrategi inden for dette område,

- Har Kommissionen på baggrund af ovenstående planer om at inddrage sølvjodid på listen over prioriterede stoffer med henblik på en fremtidig lovgivning om kemiske stoffer?

- Har Kommissionen foretaget en risikovurdering af sølvjodid i henhold til forordning (EØF) 793/93(3), som foreslået af Margot Wallström i svarene E-3764/00 og E-4006/00?

- Har Kommissionen allerede modtaget meddelelse fra de spanske myndigheder om den støtte, som landbrugsministeriet yder til anvendelsen af sølvjodid mod hagl?

- Kan Kommissionen garantere, at de midler, der bidrager til ovennævnte praksis, ikke stammer fra EU-fonde?

(1) EFT C 187 E af 3.7.2001, s. 43.

(2) EFT L 230 af 19.8.1991, s. 1.

(3) EFT L 84 af 5.4.1993, s. 1.

Svar afgivet på Kommissionens vegne af Margot Wallström

(21. december 2001)

I sit svar på skriftlig forespørgsel E-3764/00 fra det ærede medlem og på skriftlig forespørgsel E-4006/00 fra Gasoliba I Böhm om anvendelsen af sølvjodid til forebyggelse af haglvejr har Kommissionen allerede fremført følgende:

- sølvjodid er ikke et prioriteret stof på de relevante EU-referencelister;

- sølvjodid er ikke omfattet af Rådets direktiv 91/414/EØF af 15. juli 1991 om markedsføring af plantebeskyttelsesmidler (pesticider), da det ikke anses for at henhøre til denne kategori.

Hvad angår hvidbogen om en kemikaliestrategi(1), har Kommissionen for øjeblikket høringer i gang med tekniske eksperter, industrien og forbruger- og miljøorganisationer som led i forberedelserne til lovgivningsforslag i 2002. Det er ikke på nuværende stadium muligt at forudse, hvordan den fremtidige kemikalielovgivning vil berøre anvendelsen af sølvjodid til forebyggelse af haglvejr.

De spanske myndigheder har besvaret Kommissionens anmodning om oplysninger vedrørende ydelse af støtte til anvendelse af sølvjodid til forebyggelse af haglvejr. Kommissionen er nu i færd med at gennemgå disse oplysninger.

(1) KOM(2001) 88 endelig udg.